Lisää vauhtia pyöräkauppaan - Taloussanomat - Ilta-Sanomat
Lisää vauhtia pyöräkauppaan
Julkaistu: 12.1.2006 8:00
Polkupyöräkauppias Jouni Hermansson kurvaa vauhdikkaasti alkavalle pyöräilykaudelle. Hänen johtamansa Suomen Polkupyörätukku aikoo kasvattaa myyntiä ja kaapata markkinaosuuksia isoilta kauppaketjuilta.Isot marketit ja niiden halpamallistot ovat vieneet kauppoja perinteisiltä pyöräliikkeiltä. Uutena uhkatekijänä ovat ilmestyneet autojen varaosaliikkeet.Esimerkiksi ruotsalainen Biltema on laajentanut pyörämyyntiin. Osa perinteisistä myymälöitä onkin katsonut parhaaksi keskittyä pyörien huoltoon.- Volyymit ja osaaminen ratkaisevat, Hermansson asemoi.Hermanssonin maahantuonti- ja vähittäismyymälä aikoo lisätä pyörien myyntiä kolmanneksen. Isot tuontimäärät pitävät hinnat kurissa.Suomen Polkupyörätukku avaa maaliskuussa uudet liikkeet Mäntsälässä ja Espoon Suomenojalla. Helsingin keskustaan on tulossa iso myymälä.Uutta kasvua tuovat franchising-liikkeet Turussa ja Tampereella. Vanhaa mallistoa ja mallikappaleita myyvät poistomyymälät on suunnattu markettien halpamyyntiä vastaan.Perinteisten pyöräliikkeiden kilpailuvaltti on hyvä palvelu ja asiantuntemus.Suomen Polkupyörätukku etsii uuden kumppaninsa avulla lisää markkinahenkisyyttä myyntityöhön.Vuoden alussa yrityksen koko 50 hengen myynti- ja huoltohenkilöstö siirtyi henkilöstösijoitusyhtiö Celectus Oy:n työntekijöiksi. Henkilöstösijoitusyhtiö on erikoistunut koulutukseen ja osaajien rekrytointiin.- Polkupyörä on tekninen laite. Myyjän täytyy osata pyörien tasoerot. Hänen pitää osata vastata asiakkaalle, mistä tekijöistä pyörän hinta muodostuu.Yritys antoi alkuvuonna myös varastopalvelut ja kuljetukset ulkopuolisen hoitoon. Logistiikkaa ryhtyi hoitamaan Suomen Logistiikkakeskus.- Pyöräkauppa on syklistä alaa. Meille tulevat keväällä kaikki uudet tuotteet. Nyt kun tuontipyörien määrä kasvaa 20 000 kappaleeseen, omat varastotilat eivät riitä.Hyvää logistista osaamista vaatii myös kasvava internet-kauppa. Hermansson kertoo, että pyörien ostajat ovat viime vuosina löytäneet verkkokaupan.Yrityksellä oli netissä viime vuonna yli 200 000 euron edestä myyntiä.- Nettiin on turha mennä, jos logistiikka ei ole kunnossa. Pyörän ostaja ei odottele yli viikkoa tilaustaan.